정조 22년
延日縣監鄭晩錫疏曰伏以臣轉罪爲榮猥補縣符感激洪恩雖甘湯火之赴蹈揣量庸才無望涓埃之圖報到任以來夙夜憂惕若隕淵谷果然孤負任使召致殃咎歲大失稔民不聊生方訟愆尤之難贖而益歎窮戶苦瘼之無以上徹卽伏見傳敎下者黎元是恤宵旰靡遑憂勞之聖意可格神明勉勵之溫諭可孚豚魚又令侍從之爲守宰者各陳民隱而不使界以該邑亦勿止於一疏孰不欽仰我殿下懷保赤子視之如傷幽遠不遺廣大無窮之聖德哉臣雖愚昧實不勝感泣震懾究心竭力妄效狂瞽冀有以仰稱明旨之萬一惟聖明垂察焉臣竊伏惟念君依於國國依於民民是有國之根本也若其生也困悴而無奠業之樂其俗也頹敗而昧事上之義則雖有袵帷汗雨之衆庶而與無民奚異哉顧玆嶺南一道素稱衣食之鄕淳樸之風而近歲屢經饑饉長吏不念撫綏日削月朘而如陷水火朝遷暮徙而殆同草苴溝壑在卽父子不保由是而喪其本心放於爲惡棄禮義捐廉恥邪淫悖戾無所不至瀆亂之行殘忍之習接踵竝起大傷風化鄕里視若無怪官長知而不罪駸駸焉轉以成習非獨貧窶者爲然則其生焉可謂困矣其俗焉可謂頹矣尙何望責其親上死長之義而爲國之依哉使賈誼觀之奚止痛哭而流涕也此我殿下所以必欲廣詢民瘼者而如臣愚淺之見雖未知何者爲困其生頹其俗之由而以其著見者論之其弊有六曰役弊也賦弊也糴弊也海弊也山弊也蔘弊也其役弊則昔在祖宗朝人不以軍役爲賤有以騎步兵登科致位崇顯者紀綱漸壞人不安分視軍役如投擭穽稍有産業百計行賂或稱幼學或托校院或屬軍官及私募正軍所疤惟是傭丐殘獨者流故昨充而今逃其身故者則各邑責代於該洞該洞責代於族屬爲族屬者雖知閒丁而怯於相惡寧爲自徵而不敢望定無族屬者自洞中徵納故凡有物故逃亡不爲告官因仍掩匿一人至徵二三疋布一洞所徵不知其多少不能支堪而逃散則又侵隣族之隣族由是逋亡者相續村閭空虛田野荒廢囂然無樂生之心此弊人皆言之而以其救之無策乃反視以爲常若復置之無可奈何之科而不思所以更張則其勢必至於民無孑遺矣臣竊嘗思之其所救弊莫如戶布而年前西邑所施失宜乍試旋罷甚可恨也此若終不可行則其冒稱幼學忠義及濫屬校院軍校之類竝爲査括歲納一疋布以復舊法而但此類之所深避者軍保之名耳分其業文業武別設名號而稱之永勿汰定於軍額每年試講試射各取優等一人減布若有連三次連五次優等者則別加賞格以示特異於軍保每當設科非入屬此役者勿許赴擧其厭避必不如前之甚而亦或有願入者各邑隨其大小定其額數而取其十之一稱以額外補其減布及試才時雜費視此額內之數減其正軍之摠則隣族之冤徵可以祛矣逃亡過十年代定之法蓋出防奸之意而其定限太遠貽弊忒甚其逃亡者幾皆丐乞流離之民鶉衣鵠面十旬九食雖平居鄕閭宜加矜恤而及其迫於飢寒離親棄墳之後又從以十年勿頉使其族隣竝受其害竊恐非王政之所宜有也今若減其年限單孑惸獨四無族戚者限三年許頉有兄弟叔姪之强近親族者限五年許頉而其代定無出本洞與隣洞使之摘發陳告而許免其役且申明五家作統之法移來移去皆受公牒無公牒而容接隱蔽者統首嚴治軍人發還原籍略倣大明之律則雖減十年之限而可妨其奸矣大典曰功臣正勳子孫忠義限九代近來自勳府成給差帖不限代數且不考可信之文蹟只憑吏屬之欺罔容易口傳非但事體之猥屑實爲閑丁之尾閭以臣邑所在忠義觀之亦有換貫易祖及遠過十代之類他道他邑可推而知宜令限其代數考其實蹟無使奸民徼倖窮戶受弊也古聖王平天下之道無出於均民故國朝之差遣守令必講七事而賦役均爲其一目以今所見賦旣不均役尤甚焉砲保最重兩營次之曹院各衙及外各營次之且其後錢不均京司所用則同是軍保之布而有訓局兩營曹院之別外邑所捧則同是砲保禁御保騎步兵城丁水軍之後錢而七十一州各自不同至其老除逃頉及式年改案之情債亦隨以多寡以是之故民有趨避吏售奸僞貧窮備苦隣族見侵前日之巧避者反受其殃此所以貧富俱困之由也大典曰軍布準六升錢木間從民願收捧而砲保則必責納八九升木雖値綿凶不許代錢已非懸法示信之意訓局之兵何必加厚砲保之民亦獨奚罪耶各營各衙宜使一體收布而後錢勘債亦量宜定式著爲節目一置京司一置該邑使之依此遵守內而無復橫侵於邑吏外而無敢加斂於小民則役可均而奸可息矣訓局陞戶亦爲弊不些蓋其抄上之時必有資裝之費一名所入至於三四百金之多而其所措辦各邑不同或徵富戶或徵族屬或斂於砲保或斂於結戶每當一番抄上必起一場繹騷以致冤聲之藉藉夫揀選卒伍將以衛國保民而反爲病民之端民苟病矣國安得寧乎宜自京營募其勇健以補軍隊永罷外邑抄上之規矣其賦弊則我國賦法頗輕不及付一之稅而旣有結錢三手糧之加捧又自近年來各邑以其公私所需種種加斂始爲繁重而亦不均齊以一國言之八路各異以一路言之列邑不同嶺南田賦臣不能邑邑皆知而參諸所聞折錢以計則各有三四兩加減一是王土而或輕或重實有違於古聖王均賦薄稅之道且大典曰木則正五升準三十五尺而自昨年均廳之申飭至嚴各邑之點退太過必捧七八升三十八九尺之木故以本色以代錢奸吏尤喜舞弄窮民倍加徵斂京司之吏操縱邑吏邑吏操縱窮民必以升麤尺短爲其語柄索其情錢此皆生靈難保之端宜依法典以正五升三十五尺者收捧而但布木之升非可衡稱尺度者曰麤曰細可否難定使列邑各貿一疋木之爲正五升者看品該廳受出印標留置本邑作爲色木收捧及上納之時以此相準又鑄鍮尺頒下監營使之依鑄分給于列邑收捧時使民人自尺上納時使色吏自尺則吏無操縱索賂之患而民有小益矣本道火稅道有邑總邑有洞總各有分定不可移易雖此洞有裕彼洞不足而不以有裕補其不足故各邑各洞多有白徵或分徵民戶而有煙堗火稅之稱或收斂民結而有野坪山稅之冤火田異於元田一歲菑而三歲畬昔墾今陳增減無常一邑之大而尙難推移相補一洞之小而豈可以硬定不易哉且其收稅不均十負之稅或爲一兩或爲一兩五錢或捧大小豆菉豆眞水荏木麥各種之穀以穀收稅者升斗零瑣費入倍蓰呼冤極多宜令逐年執卜劃一定稅俾絶一洞偏苦各邑不均之弊也道內近沿諸邑有公作木而下納時濫捧轉甚元情之外有所謂別情隨其土産無物不有種種色色難以勝記而槪以折價合計則大邑多至七百餘兩小邑亦爲百數十金且於物種中或有品劣則必點退元木厚索情錢且其儲米則旣有六升加升及六升色落而又有情米及散穀之名粒米狼戾賤如塵土除却色落情米而只以散穀言之百石加入幾近十石其科外濫捧之弊若是夥多故各邑色吏不欲渠家之蕩敗必期濫收於窮民民力安得不匱竭哉此萊府之內監外監色庫輩侵漁者遐鄕校隷固不足責而爲官長者豈可使其幕裨討索奸吏浚民之物乎若於納木時亦置色木及鍮尺準其升尺而減削其別情之無有限節者納米時各邑守令領率來納而使該邑吏斛量則弊可小祛矣元帳所付之田反耕爲畓者名曰反畓其一年內一墾與元畓無異而被災後給災與元畓不同特其量前後名稱小殊耳惟彼土地一也而値此災傷獨未蒙蠲恤之澤甚可矜也若其不給災之規專出於簿籍無憑虛實相混之慮則宜於每年秋成以田爲畓者該守令躬自踏驗尺量後修成冊付標元帳申報上司若遇災年依元畓例給災則民蒙均施之惠官無混頉之患矣其糴弊則當初制置蓋出利民而法久弊滋反歸厲民譬如人非水火不生活而及其過也乃能殺人其爲弊甚於蝟興難以毛擧而伏見年前聖策我殿下已畢燭無遺矣今或以矯革之無恰好道理而因循挨過則還弊無可祛而民悴無可蘇矣其可乎哉但今日革一分明日釐一分積久漸成則豈無日計不足歲計有餘之效乎若以衙門句管之各異其名者一付度支而去其繁氄京外需用之以穀爲錢者竝依詳定而無或低昂則雖未必大有所益而簿籍不繁而守令可以詳察價本有定而民心可以無眩奸吏舞弄之習庶不得售矣凡邑吏之偸竊公穀者必徵於不知面目不計寸數之族戚一吏負逋四境受毒敗家流散者種種有之而其逋吏則依舊無恙復屬吏案或至有二三次徵族者夫小人畏刑而刑旣不嚴其何以懲其奸乎若依大典所載十五石以上杖配視石數次次加等計贓旣勘一罪其穀物蕩減勿侵一族則負逋必少貧窮可賴而穀簿必不至若今之紊亂也若其色落散穀之濫雜本道比他道尤甚此多由於營門勘債本邑貿易之致蓋各邑吏屬幾皆貧殘而旣乏升斗料食之可以仰事俯育養廉畏罪使役多年若得倉庫任窠則本邑責之以輕價貿易營屬責之以重賂磨勘持其若干霑丐酬其許多糜費彼無識賤類安得不冒死剝割哉今若先從其貿易及勘債而一切減省及其秋捧之時使民人自執量槪而定其色落革其散穀則可祛濫雜之弊矣且大同儲置近年每以常賑米移作常賑租在米漸耗故逐年以租作米於民戶之分還初受虛穀而多費添補旣納實穀而一未受食其爲呼冤不但在於舂鑿之勞且諸般價米料米之放下相當者少不足者多官不自備吏不自徵畢竟害歸於小民如沿海邑漂倭供米分民改舂每石補縮少不下四五斗其爲弊不可勝言該廳之移作事由臣固不能詳知而若歲入漸縮徑用不足則但當節省冗費量入爲出以其當年之所收支其當年之所用務盡司計之道而今乃以還穀便作正稅邑邑移作歲歲爲常穀簿漸耗民生潛削其勢必至於穀盡而民竭實有違於節用愛民之訓也今若取其該曹定例量其時宜更爲磨鍊可以分減者分減可以全減者全減盡去冗窠之濫費而其應下者一以大同米儲置則國用舒而民力亦愒矣其海弊則一自均役之後海稅繁重近來魚産漸縮而其利也甚耗漁戶漸散而其稅也無減洋中去處移輒有徵海口防簾廢亦無頉年久破碎之船多有隣族之橫侵以迎日縣言之人與船俱亡或過十年或過三四年或爲族徵或爲洞徵者至於十九隻之多以是之故往年百人之所納前年責辦于十人前年十人之所納今年責辦于一人必將至於一人亦盡而後已也夫廢簾破船之未得免稅者蓋由均廳之徵代亦因營屬之索情而取見均廳節目云苟無章標不得往來自當無濫頉見漏之慮凡破者造者勿爲磨勘只令付標以除勘債之弊今於破廢懸頉及間年改案之際營屬之違越法式濫索情債究厥罪犯已無可言而且均廳旣知其無章標不得往來則必疑其不破不可也若明知破亡而患其稅縮難於許頉則是尤不可也凡物之存亡盛衰理之常也未必隨毁便成隨成便毁而長存長盛則豈可必索其代造而不念其冤徵也廢簾破船宜皆査頉而嚴禁營屬之冒法徵債至於洋中去處之疊徵者此不過該邑收稅校吏之作奸尤宜痛禁使海民支保也朔膳魚物封進時營屬之防納情債之濫捧尤爲巨瘼故年前以情債事自備局行會本道酌量存減著爲冊子行纔三年廢却不遵其爲弊反有甚焉本縣封進數爻不多而其營情則全鰒一貼五兩文魚一尾五兩廣魚大口粉藿一尾一觔各爲一兩而又有他餘雜費統計邑情則合爲八百八十兩而分徵於海戶及民結海沿諸邑亦皆同然云如是而民生安得不困乎奉朝令成節目者事體不輕而無難毁劃惟事誅求事之寒心莫甚於此宜嚴懲其習俾遵成式也朔膳物種之遠貿他邑者果亦有弊頃因前東萊府使歸奏特軫海民之受困至下反隅之飭敎沿邑窮戶之聞此敎者莫不滔舞感泣爲其守土之臣者尤當惕意對揚不敢小忽夫土宜有遷移物産有盛衰昔之有者或無無者或有以迎日縣言之所封物膳有乾廣魚乾大口半乾大口全鰒乾文魚貫目靑魚粉藿等種而惟全鰒本縣所産體小色麤故必貿濟州所産而計其本價與路費每貼所入爲三十三兩頭會箕斂民情甚苦左沿諸邑莫不皆然若就左右沿各邑封進之物種隨其所産互相換定則實爲任土作貢之義而如又有窒礙之端左沿之邑以蔚山所産擇其品好者封進則其高價遠費可以少省矣且沿邑浦民之苦弊在於廉價貿易大典曰各營邑鎭稱以貿易廉價勒取者與橫斂律同然而巡營之節扇所用之鯨鬚節使求請之大口魚等屬初給若干斗荒租而必以好品擇捧末乃厚價防納上營如是也故諸邑及牧官莫不效尤而反或有益甚者國有懸法下不知畏今日紀綱可謂末如之何矣其山弊則近沿諸邑皆有封山其爲民瘼亦甚多端各營本邑之所捧者有松子松茸松板之屬而所費夥然此則山下居民之貽害而亦有境內之遍受其苦者民或有一枝松取用則雖是他山之所斫他邑之所貿而該邑之校吏營門之摘奸必憑藉侵漁罔有紀極卜居者懼於鳩材營葬者難於斵棺甚至有旣構旋毁已封復掘之患夫生而有棟宇死而有棺槨人之常也而今乃瞿瞿焉有恐非獨無財不可以爲悅則此豈養生送死無憾之道耶迎日縣古有陳田雲梯兩封山後又以葛坪山北松亭大松亭陳應台山四處入錄於私養山秩而與元封山一例禁養陳田雲梯兩山距海二十里戰船之造倭館之葺未嘗有一株需用已是無用之封山而至若葛坪應台在於陳田雲梯之內周回旣小松株亦稀大松北松在於海濱地形低平土品瘠薄初無數株穉松只見一望荒莎而其應役與元封山無異徒貽無窮之弊是以六山爲附於邑中民何以堪乎陳田雲梯雖不可廢而葛坪應台大松北松四處宜卽革罷許民耕墾則所補於公者豈不反勝於有害無益之封山耶且封山松禁非不至嚴而但本官所用之木物必責於封山山直京司及營門之所用冊板書板必卜定於封山邑邑又責之山直而冊板則必捧代錢蔀屋窮民分錢難辦不得不斫賣山松及其木根狼藉現發於營閫摘奸又以情債彌縫計戶計牛收斂極多又復斫松以償之蓋官以是封山而責之民民以是封山而應於官爲官長者非自斫之一間耳事之駭歎孰甚於此宜令營邑所用木物更勿侵責於封山也其蔘弊則近來山採漸稀家植甚多絶無古所稱羅蔘雖或有之而蔘商輩潛附審藥非其所賣便有點退故各邑皆從蔘商貿納一錢價定爲四十兩而竝計其色價稱縮價馱價及審藥醫生等情債雜費則一錢所入恰過七十金而皆出於民或收斂結夫或定保納布此所以賦役之漸致煩重軍丁之漸致苟簡也若果以土産封進則雖價本至費千金民力亦加十倍而御藥所供孰敢不爭爲之進而此乃名以羅貢而實皆京貿往往以曾進之物輪廻復納則豈宜竭此民力以爲蔘商輩罔利之資耶若欲救弊莫如作貢而議之已久迄未有定臣竊怪之若謂非其羅産有所不可則今之所進皆是京貿也若謂斂民錢作爲貢價有所不可則今之所斂殆無限節而作貢之後方可省減也若謂御供之物不可以作貢則大同之設置御供諸種幾皆作貢而後又以進上人蔘分數作貢也然則何所拘而不之變通耶苟或以儲置價米及各邑本價作貢於京中則營邑間無限㵕屚可以減除而結稅稍輕軍丁頗裕矣凡道內爲民弊者外此六件亦豈無若鉅若細若輕若重之爲膏肓者而邑邑各異瑣瑣難記臣愚亦所不能詳姑擧其通一路爲患者如此此特其大略耳然而亦可見民生之例懸未有甚於今日其所拯救當如捧漏巵沃焦釜誠不可晷刻暫緩也臣嘗慨然憂歎細究其所以然則專由於紀綱之不振夫國之有紀綱如人之有元氣元氣一敗則百病交侵紀綱一頹則百弊俱興顧今賤者凌貴强者侮弱罪積者倖免惡極者無懲惟利是尙有力必就內外之有官守者惟思持祿而保位間多肥己而媚權使其胥吏之徒恣其舞弄無所忌憚有法不行成憲多缺今日紀綱其可謂振乎否乎以若紀綱救若弊瘼殆有甚於却步而圖前其必昨日救一弊而今日旋廢今日救一瘼而明日益甚也伏願聖明下臣此疏於廟堂苟有可採者特許施行而以振肅紀綱之道益留聖意焉且伏念目今之切急者莫如荒政臣請附陳之今年道內農形乃穴農也未論山野沿峽有水源處登稔無水源處歉荒一邑之中而東敗西成一坪之內而上得下失稔處不過小稔而歉處必至大歉以歉處言則實無寸秉之掛鎌難望粒米之登盤方當秋成而場市米直無異於今春極高之時則比之昨年之饑大有甚焉民情嗷嗷日甚一日典質則庫戶無錢擧貸則上村無穀賣田析屋而半價未售拾橡捋菜而旬食莫繼往往有轉徙流離之患蓋本道自經壬子大水川渠多遷灌漑不利前之沃饒今焉斥鹵重以旱災頻仍饑饉荐臻壬子後纔一年而有甲寅甲寅後纔二年而有丁巳又不間年而有今年之饑民力旣竭民生大窘比如重病之人舊祟未蘇別症添攻外邪入裏眞元大敗奄奄有朝夕難保之慮必須調護周備然後可以濟得一分也其尤甚處接濟之道惟在於設賑停還而設賑猶屬歲後停還最急目前卽伏見九月十五日所頒傳敎有本道尤甚處頗歇處當捧還餉三分或四分之一特許停退之命先於開倉德音渙發寔出於緩民心紓民力之盛意蔀屋疲氓歡天喜地謂可以奠接鄕里涵泳聖澤及夫營門之分俵也迎日縣停退只爲五百五十七石較看於今年當捧九千三百三十三石之數僅爲十六分之一何其大不及於尤甚處三分一之分數也道臣則蓋欲於最失農最難辦之戶多或折半少或五分一以爲裕國計之道而第其民情實有不然者雖以本縣穡事言之七面中四面十分而十失民無升斗之收獲而其當納則合爲五千二十石零且其三面亦多有失農難辦之戶必得通一邑四五分之一然後實戶自當準捧其之次尤甚則分停或全停庶可爲支保之方而今此五百五十七石之數雖些略分排奈何不下故閭里民情莫不驚擾愁沮十百爲群滿庭求活看其面貌已有浮色今若威之以鞭扑囹圄期於準捧則迎日一縣其必三分空二矣臣旣知事情之萬無措置而因循緘默惟事椎剝使殿下之赤子流離溝壑則臣雖萬死不足贖其罪也夫賑時飢口率多流丐無土之類若其力穡應役者惟是還民當其分還之際計口排巡優給種糧方爲實政而今年尤甚諸邑連値歉荒穀簿不敷以本縣言之民戶四千十二戶每戶必給三石穀然後可以救接殘喘而會付穀總不過九千三百餘石除其昨年未捧今年停退及許多逋欠則所餘無多將何以分賑分還月三排巡限麥秋無闕耶旁近諸邑皆未登熟無可推移取食若遠移於二三百里之外則所分升斗之穀徒費往來無救頷顑如興海淸河河陽長鬐等邑皆在臣邑之近聞該倅言則民多穀少與此同然此亦不可不預先措備者左沿與江原接壤移粟交濟煩爲便近而如不可得則必以道內有水路處船粟往哺然後接濟之方最得便宜右沿諸邑被災不至太甚且晉泗濟民倉是交濟之資限一萬五六千石或沿海而達于浦項或由江而至于大丘則水程俱在十日內外而被災各邑道里幾均庶免遠輸之勞但近來爲守宰者不恤隣災過有遏糴之風必別遣差員督運然後可無緩不及事之弊矣每當歉歲身布停退反有次年帶納之苦若只於當年內稍寬期限不甚催理則優游拮据鬻賣而不至半價傭雇而不至徵族大有紓力之道災邑之京外各司軍布今年十月所納限明年正月明年春間所納限麥秋若其水軍防布逐朔排番有難變通則或以稍實邑相換或以某樣錢暫貸則在公無甚利害在民實爲便好矣京外罪人之定配各邑者保授村民使之繼給口食貽弊不少故若有定配罪人境內各村收斂民錢三四十兩納賂該吏圖免保授奸民犯罪平民受困此豈勸善懲惡之道哉此宜有一番矯革而況當歉歲尤可軫恤災邑所配者當依已例移定配所也歲比失稔各道設賑數則連年疎亦間歲又或有兩道之竝賑倉厫罄竭殆盡而今又三南告饑若盡以公穀賙賑則聖上天地父母覆載生育之心誠無終窮而有司之力乃有限量言念國計實甚罔措昔朱夫子之論荒政也以行賞激富謂不可少緩我朝故相臣文忠公閔鎭遠亦請私賑者除職得蒙允許全活甚多朱夫子之大賢而請賞富人肅考時國力裕於此時而亦許私賑今乃寧費公穀不納富粟此實出於我聖上隨時矯弊貧富俱安之盛德第念只許納粟則或慮滋弊而若如故相臣所請則恐無其患蓋各邑富民之欲爲私賑者自其邑割給一面或一里畢賑後其米穀多寡捐瘠有無一一査覈然後從輕重施賞而班族中庶許除相當職良人及公私賤許其免役免賤則似無滋奸之端而必多活民之效矣凡穡事失稔多由於旱而本道十年內五年告饑亦因暵乾其備豫救災莫如修水利修水利又莫如修堤堰故朱夫子奏救荒事宜亦以修水利爲言臣邑有一大坪田畓可六七百石落而每年以旱不熟其上頭有低凹處已成堤堰之形而中有生水旁通流泉自秋冬引灌蓄儲則一坪之內必蒙其利故一邑民人齊願築堤而但築堤之後其儲水處永不耕墾少損賦稅之納故臣不敢許其始役而第尺量其堤址不過六七結之地其所損不至甚多而可以成永久之利絶歉荒之憂費短利長未爲失策宜令許其減稅得以築堤也此數者實係荒政之切急伏願聖明下詢大臣而裁處焉臣受恩甚厚又承淸問不避支蔓煩褻之罪敢罄愚衷苟或以一得之見有所萬分一利益斯民而少紓我聖上南顧之憂則臣雖被嚴誅亦與有榮矣臣於治疏將上之際伏見以綾州牧使李宗變上疏批旨下諭于慶州府尹吳鼎源者十行辭敎尤極嚴截於民庫一款至令臣等從其耳剽目擊者論理敷陳臣於是惶懍震越罔知攸措臣謹當自臣縣一切釐革他邑之爲弊者亦當隨聞疏陳不敢憚煩而蓋各邑民庫之所收斂者有所謂柴炭價氷丁價果實價綿紬價傳關貰價朝報債價各項價米添價各營門卜定雜物添價各營門情債價京上納情債價各主人役價各司求請價戰船改造添價火稅不足添價此外又有瑣瑣零零之許多窠名不可殫記而統論七十一州各自不同或結而或戶或穀而或錢或多而或少或有而或無初無一定之規故貪婪者夤緣加斂姑息者因循襲謬又其柔懦者不禁奸吏輩侵欺㵕漏之弊此所以掊克轉甚生靈漸窮也今若總錄道內各邑之民庫窠名計其所捧量其所用可存者存之可減者減之可革者革之分其結戶定其數爻以錢以穀量宜磨鍊又著其各項放下之式例作爲刊冊分置各邑如良役實總之例使之遵守毋敢違越則其橫斂巧取之弊似或可祛矣伏願聖明澄省焉臣無任云云省疏具悉今番三南文侍從守令諸人中敷陳之質實詳密不近於塞責者惟爾疏爲然不負特畀之意甚可嘉也賦役之爲弊糶糴之爲病浦氓峽民之困苦以至供獻之諸般侵徵爾之萬言條列在嶺民可謂一貼回生散爾旣言之矣朝廷若不矯得其瘼是責在朝廷所以獨留爾疏於案間屢回商量過三夜始下廟堂者也況軍民切骨之怨無路登徹者從爾聞知法從補郡之效乃如許矣營閫邑鎭不法之事待爾還朝當詳問須以耳剽目擊者無或悠泛莫隱於前席也